གོ་རིམ་དང་པོ་ལག་རྩོད་ནི།འགྲན་ཞུགས་མི་སྣ་རྣམས་ཀྱིས་ཐེངས་དང་པོར་སུས་སྔོན་མའམ་ཐེངས་དང་པོ་རྩེ་བའི་ལག་གི་སྔ་གཞུག་རྩོད་པ་དེ་ཡིན།རྩོད་སྟངས་ནི་རྟགས་ཀྱི་དབྱིབས་གཟུགསའདྲ་བའི་ས་ངོས་མཉམ་པོ་ཞིག་ཏུ།སྲིད་ལ་ཕལ་ཆེར་གོམ་པ་ལྔ་དང་།རིང་ཚད་ལ་ཕལ་ཆེར་གོམ་པ་བརྒྱད་ཡས་མས་ཅན་གྱི་གྲུ་བཞི་ནར་མོའི་རྟགས་ཤིག་བྲིས་ཤིང་།རྟགས་ནང་གི་མགོ་སྟོད་དུ་གོམ་པ་རིང་བོ་གང་གི་ས་ནས་བར་མཚམས་བཅད་པའི་འཕྲེད་རྟགས་ཤིག་བརྒྱབ་པ་དེ་ལ་ཆུ་རྟགས་ཟེར།དེ་ནས་བྱིས་པ་ཕོ་མོ་འདྲེས་མའི་སྐོར་ཁག་གཉིས་སུ་བགོས་ཏེ།མི་རེའི་ལག་ཏུ་ད་རྡེའུ་རེ་བཟུང་ནས་ཚང་མས་ཆུ་རྟགས་ནང་འཕངས་པ་ན།ཆུ་རྟགས་ནང་གི་མཐོ་སར་ཟིན་པའི་སྐོར་དེས་སྔོན་མར་འཕེན་པ་དང་།དམའ་སར་ཡོད་པའི་སྐོར་དེས་རང་རང་གི་ད་རྡེའུ་འབེན་དུ་སློང་དགོས།གོ་རིམ་གཉིས་པ་ལག་རྡོའམ་ལག་རྡེའུ་སྔ་མནི།ལག་ཏུ་ད་རྡེའུ་བཟུང་བ་དེ་ལག་པ་ཡར་སྐོར་ནས་ལུས་མདུན་དུ་བསྲིངས་ནས་ཡང་མོར་འབེན་བསླངས་ཡོད་པ་དེར་འཁེལ་དགོས།གོ་རིམ་གསུམ་པ་སྔུན་རྡེའུ་ནི།རང་གི་ད་རྡེའུ་དེ་འབེན་གྱི་མདུན་སར་འཕངས་ནས་རྐང་པ་ཡ་གཅིག་ཡར་བཅག་སྟེ་རྐང་སྣེ་གནམ་ལྡིང་གིས་འབེན་ལ་རྒྱག་དགོས།གོ་རིམ་བཞི་པ་གཞུག་རྡེའུ་ནི།ད་རྡེའུ་འབེན་གྱི་གཞུག་ལྟག་ལ་འཕངས་ཏེ་རྒྱག་མཁན་གྱིས་རང་གི་རྐང་བ་གཡས་པའི་སྔུན་རྟིང་གིས་ཁ་ཕྱིར་མི་འཁོར་བའམ་མི་ལྟ་བར་གཞུག་གི་འབེན་རྡོར་བརྒྱབ་ནས་འཁེལ་དགོས།གོ་རིམ་ལྔ་པ་ཆུ་རྡེའུ་ནི།འཕྲེད་དུ་ཆུ་རྟགས་བརྒྱབ་ཡོད་པའི་ནང་དུ་རྐང་པ་གཡོན་པ་བཞག་ནས་རྐང་པ་གཡས་པ་མདུན་དུ་ཅུང་བསྲིངས་ནས་ཡར་བཏགས་པའི་བར་ནས་ད་རྡེའུ་འབེན་ལ་འཁེལ་དགོས་པར་མ་ཟད།ད་དུང་ངག་ནས་འཁོར་ཆ་ཞེས་སྐད་མཐོན་པོར་སྒྲོག་དགོས་པས་ཡུལ་སྐད་ལ་ལར་འཁོར་ཆ་ཞེས་བརྗོད།གོ་རིམ་དྲུག་པ་ལྡིང་རྡེའུ་ནི།རྟགས་ཀྱི་ཕྱི་རོལ་ནས་ཤུགས་ཆེན་པོས་རྒྱུགས་ཡོང་སྟེ་རྟགས་འོག་མའི་ནང་དུ་རྐང་པ་གཅིག་གི་རྗེས་འབབ་ཏུ་བཅུག་ནས་བར་གྱི་ཆུ་རྟགས་ཀྱི་འདབས་སུ་ལྡིང་རྗེས།ད་རྡེའུ་རྐང་བ་གཉིས་ཀྱི་བར་དུ་བཙིར་ནས་ལྡིང་ཐེངས་གཅིག་གམ་གཉིས་ཀྱིས་འབེན་ལ་འཁེལ་དགོས་ཀྱི་ཡོད་ལ་ཡུལ་སྐད་འགར་གང་ཙི་དོ་ཙིའང་ཟེར།གོ་རིམ་བདུན་པ་རྐང་རྡེའུ་ནི།ད་རྡེའུ་རང་གི་རྐང་བ་གཡས་མའི་སྦ་ཐོག་ཏུ་བཞག་སྟེ།རྐང་བ་གཡས་མ་མདུན་ལ་གོམ་གང་སྤོས་པ་དང་དེ་ནས་གཡོན་མ་གོམ་གང་སྤོས་པ་དང་མཉམ་དུ་གཡས་མའི་འབེན་ལ་བརྒྱབ་ནས་འཁེལ་དགོས་པ་དེར་གོམ་པ་སྐྱ་རེངས་ཀྱང་ཟེར།ཡུལ་སྐད་ལ་ལར་སྲ་མ་སྲ་ཁེ་ཡང་ཟེར་ལ་རྐང་པ་མདུན་དུ་ཡང་མོར་བསྲིངས་པའི་དོན་རེད།གོ་རིམ་བརྒྱད་པ་ལག་རྡོའམ་ལག་རྡེའུ་ཕྱི་མནི།ལག་པའི་ནང་དུ་ད་རྡེའུ་བཟུང་བ་དེ་ལག་པ་ཡར་མགོར་བཀྱགས་ནས་སྟོབས་ཤུགས་ཆེན་པོས་རྒྱག་དགོས་པར་མིང་ལ་ལག་རྡེའུ་ཟེར་བ་འདྲ་ཡང་རྒྱག་སྟངས་ཀྱིས་ཤུགས་བཀོལ་བ་མི་འདྲ་བས་འདིར་ལག་རྡེའུ་སྔ་ཕྱི་རུ་ཕྱེ་བ་ཡིན།གོ་རིམ་དགུ་པ་ཟུར་རྡེའུ་ནི།འབེན་རྡོ་ཟུར་ཁར་བསྐོར་ནས་བསླངས་ཡོད་པ་དེ་ལ་བརྒྱབ་ནས་འཁེལ་དགོས།གོ་རིམ་བཅུ་པ་ལེབ་རྡེའུ་ནི།འབེན་དུ་བསླངས་པའི་ད་རྡེའུ་དེ་མར་ས་ངོས་སུ་ལེབ་མོར་བསྒྱེལ་བ་དེ་ལ་བརྒྱབ་ནས་འཁེལ་དགོས།གོ་རིམ་བཅུ་གཅིག་པ་ད་སྐྱོངས་པ་ནི།རིམ་པ་བཅུ་གཅིག་པོ་སྐོར་ཁག་གང་གིས་སྔོན་དུ་ལེགས་འགྲུབ་བྱུང་བ་དེས་ད་རྡེའུ་རྐང་པའི་སྦ་ཐོག་ཏུ་བཞག་སྟེ་ཤུགས་ཆེན་པོས་རྒྱང་དུ་གཡུགས་ཚེ།རྗེས་སུ་ལུས་པ་དེས་ད་ཞེས་ངག་ནས་སྐད་མཐོན་པོས་དབྱངས་ལ་གྱེར་ནས་རྒྱུགས་ཏེ།དབུགས་ཐེངས་གཅིག་གིས་ད་རྡེའུ་དེ་ལག་ཏུ་བླངས་ནས་ཕྱིར་ཁྱེར་ཡོང་ཐུབ་ཚེ་ཡོངས་འགྲུབ་བྱུང་བར་མཚོན་པ་དང་།ད་ཞེས་པའི་ངག་སྒོའམ་སྐད་མཚམས་ཆད་སོང་ན་ས་མཚམས་དེ་ནས་འཕེན་མཁན་འགྲན་ཡ་རྒྱལ་བ་དེ་རྒྱབ་ལ་འཁུར་ནས་ཐོན་དགོས།གཞན་ཡང་ཆད་པ་གཅོད་སྟངས་གཅིག་ནི་རྐང་པ་ཡ་གཅིག་གི་སྟེང་ནས་ལྡིང་སྟེ་འགྲོ་བ་དེར་གླག་རྒོད་གྱོལ་བོ་འགྲོ་བ་དང་མཚུངས་བས་གླག་གྱོལ་ཡང་ཟེར་ཞིང་ཡུལ་སྐད་ལ་ལར་སེལ་ཡས་ནད་ཡས་གོ་ཡང་ཟེར་སྲོལ་ཡོད།དེ་ལྟར་རིམ་པ་བཅུ་གཅིག་པོ་སོང་བ་ལ་ད་སྐོར་གཅིག་རྫོགས་པ་རེད།ད་རྡེའུ་འཕེན་པ་ལ་ཕོ་མོ་དབྱེ་བ་མེད་ཅིང་འདྲ་མཉམ་དུ་རྩེ་བ་ཡིན་ཞིང་།སྐབས་འགར་དར་མ་ཚོ་ཡང་དེ་ལ་རྩེ་དགའ་ཆེ་བས་ཞུགས་མཁན་ཡོད།